
Liela kartupeļu kaudze pagrabā. Pie tās darba drēbēs, ar priekšautiem, Inga, Alma un Māra šķiro kartupeļus. Pilnos grozus nes izbērt apcirkņos aiz kulisēm. Divas kastes priekš sapuvušajiem kartupeļiem.
Inga: Nez vai šodien pabeigsim. Jau pusdienas laiks klāt, bet kaudze kā nerūk, tā nerūk.

Alma: Saimniece teica, ka jāpabeidz.

Inga: Saimniece teica, saimniece teica! Būtu nākusi pati palīgā, tad ar arī pabeigtu.

Alma: Kur tad nu šī. Smalka dāma. Neies jau rokas smērēt.
Inga: Jā, labi, ka esam tādas  kā mēs, kam nav bail tās rokas sasmērēt.

Alma: Kungiem kungu darīšana, kalpiem sava. Ko tu padarīsi.

Inga: Ko tu, Māra, klusē? Jau kādu stundu neesi teikusi ne vārda.

Māra: Es domāju.

Inga: Par ko tad nu?

Māra: Vai vēl kāds darbiņš atradīsies vai ar šo būs jābeidz.

Alma: Šajās mājās diez vai. Ja nu vienīgi kartupeļu lauku pārlasīt, bet par  to jau daudz nemaksā.

Inga: Par šito jau ar nemaksā. Kas tas ir – pieci eiro un kartupeļu grozs pa visu garo dienu.

Māra: Lai vai kāda, bet tomēr nauda.

Inga: Ko tad tu šodien pa tiem pieciem eiro vari nopirkt! Pāris maizes kukuļus.

Māra: Tik traki jau nav. Sviestam arī iznāk.

Alma: Tu gan esi pieticīga! Vai tad nu no maizes vien cilvēks var pārtikt.

Māra: Ka tik nu vienmēr būtu tā pati maize.

Inga: Vai tad vēl darbu neesi atradusi?

Māra: Nē. Nekur jau neņem. Tikai Vilciņos pie lopiem varētu, bet viņi jau nemaksā. Lai pagaidot līdz pavasarim, tad nauda būšot. Bet kā lai es to ziemu izvelku?
Alma: Jā, tagad jau visiem grūti.

Inga: Nē,  ne visiem. Pavei, mūsu saimniece pat. Staigā lepnās štātēs, mašīnu arī pati kučierē. Šai jau nu naudas netrūkst.

 Māra: Laimējas jau dažiem cilvēkiem.
Alma: Nu nez vai maz tik laimīga ir. Par naudu jau visu nevar nopirkt.

Inga: Par ko tu runā?

Alma: N par to puiku. Paši pie sava bērna ņetika, paņēma no bērnu nama, izaudzināja, izloloja un – še tev!
Inga: Ir jau gan dzirdēts, ka šis esot palaidnis, bet vai tad kas īpašs noticis?

Alma: Es skaidri nezinu, bet esot apzadzies, vai. Abi vecie ar kukuļiem puiku no policijas pestījuši ārā, lai nav jāsēž  ķurķī. 

Māra: Jā, kam nauda, tam vara. Kas manam puiškānam palīdzētu, ja kas tāds atgadītos.

Inga: Nu jā, par tavu Krišu jau ar visādas runas klīst.

Māra: Kādas tad?

Inga:  Vai tad nu tu pati nezini. Esot ar sliktiem draugiem sapinies un sataisījis kāršu parādus.
Māra: Vai man dieniņ! Un lielus?

Inga: To nu gan es nepateikšu.

Māra: Vai man dieniņ, vai man dieniņ! Kā atdosim? Viss, kas pārdodams, jau pārdots. Un naudas nav nemaz.

Alma: Nesāc nu uzreiz brēkt. Varbūt tikai izrunāts.

Māra: Nē, nē, taisnība vien būs. Pēdējās dienās tāds saīdzis vien staigā, ne vārdiņa nevar izdabūt. Vai man dieniņ!

Alma: Nu ko tu te vaimanā! Liels vīrs taču. Pats sataisījis mēslus, pats lai satīra.

Māra: Bet viņam tak nav naudas! Un ja nu viņu piekauj vai pavisam nosit? Cik nav dzirdēts! Vai manu dieniņ!

Inga: Tiešam, Māra, beidz te dieniņot. Vai tad jauns, spēcīgs vīrietis arī nevar darbu atrast? Sēž tev uz akla.

Alma: Jā, pie veikala jau mēnesi lapiņa karājas, ka krāvēju vajagot. Lai iet un strādā, tad muļķībām nebūs laika.

Māra: Viņš tādu darbu nevar. Viņam tā mugura.

Inga: Kā tad! Kad krogā ar švabrakiem kārtis jāsit, tad mugura kārtībā, bet kad jāpastrādā, tad – čuš.
Māra: Ko jūs  man agrāk neteicat, ka ar Krišiņu nav labi? Varbūt vēl varēja ko saglābt.
Inga: Vai tad mēs kādas pļāpu kules, kad visu saklausīto tūlīt tālāk laidīsim? Kā Alma teica – varbūt tikai izrunāts.
Māra: Varbūt man aizskriet uz mājām un pašam skaidri noprasīt? Teicās šodien nekur neiet.

Alma: E kur labs dēls! Mātei jāmokās, jāstrādā, bet pats pa māju gulšņā. Būtu nācis palīgā tev tos grozus nest.

Māra: Viņam...

Alma: Zinām, zinām, bērnam mugura beigta. 

Māra: Es tad mudīgi aizskriešu, ko? Jūs mani piesedziet, ja saimniece atnāk.

Inga: Ko tad šī te nāks. Ja būtu gribējusi saukt pusdienās, tad jau to būtu izdarījusi.

Alma: Jātaisa vien pašām savas maizes kules vaļā. Skopa gan mums tā saimniece. 

Māra: Es tad skriešu. Mājās kaut ko iemetīšu mutē.

Alma: Paņem līdzi to grozu ar kartupeļiem. Gan noderēs.

Māra: Bet kā tad vakarā? Saimniece teica – vakarā paņemsiet.

Alma: Tu paņemsi divreiz. Vai tad te kartupeļu  trūkst.

Māra: Vai tad tā drīkst?

Alma: Drīkst, drīkst. Nabagi visu drīkst. Ja pašai nevajag, pārdod kādam. Kādus pāris eiro varbūt dabūsi.
Inga: Nu ej tak, ja  tev jāiet, ko stāvi. Un lai drīz būtu atpakaļ.

Māra: Jā, es jau eju. Es ātri būšu atpakaļ. (ar kartupeļu grozu aizsteidzas).

Alma: Nu ko? Ieturēsim mēs arī pusdienu. Man maizītes ir līdzi.

Inga: Man jau arī.  Nemaz jau necerēju, ka šī mums pusdienu dos.

Abas apsēžas un  taisīt vaļā savus sviestmaižu sainīšus. Alma izvelk arī šņabja pudeli.

Alma (uztvērusi  Ingas skatienu): Tas acu gaišumam. Citādi tajā pagraba puskrēslā ātri akls var palikt.

Inga: Ja nu vienīgi acu gaišumam...
Alma: A kam ta vēl? Mēs kādas dzērājas, vai? (Sameklēdama glāzīti un ieliedama) Še, ierauj. Uzreiz dzīve jautrāka rādīsies.

Inga (izdzerdama): Stiprs gan.

Alma: Tu uzkod maizīti. (pati sev ieliedama un izdzerdama) Labs gan. Labi iegāja iekšā. 

Inga: Uzkod tu ar. Citādi apreibsi kā muša.

Alma: No šitā nieka? Nekad. Es varu vairāk turēt kā dažs labs vīrietis. (Ielej un dod Ingai) Še! Ierauj z otru kāju!

Inga (izdzer): Otrais vairs tiks stiprs nelikās.

Alma: Redzi nu. Dzersi trešo, vispār šķitīs kā limonāde.

Inga:  Nē, nē, es vairāk ne. Netikšu līdz mājām.

Alma: Ko nu māžojies.Es gan vēl ieraušu. (Ielej un izdzer).
Inga: Jā, žēl tās Māras. Tā jau ir – tu audzini to bērnu, lolo, lutini, skolo, un kas beigās iznāk? Blēdis un palaidnis. 

Alma: Tava Madara jau gan laikam laba meitene? 

Inga: Līdz šim jau bija. Gan skolā labi mācījās, gan man mājās palīdzēja. Bet pēdējā laikā...

Alma (atkal ieliedama un izdzerdama); Nu, nu? Kas tad ir noticis?

Inga: Tik pa ballītēm vien grib staigāt. Pa tām disenēm vai kā viņas tur sauc. Un vēlu nāk mājās.  Kad prasu – kur biji? Saka – pie draudzenes.

Alma: Varbūt ka bija ar.

Inga: Nē.Es otrā dienā tās draudzenes mammai zvanu, prasu, vai manējā pie jums vakar bija?

Nē, neesot gan bijusi. Kādu mēnesi neesot redzēta.
Alma: Tad būs bijusi pie puikām.

Inga: Pipari tev uz mēles! Par jaunu vēl.

Alma: Cik tad ir to gadiņu?

Inga: Sešpadsmit tikko palika.

Alma: Mī un žē! Tā tak liela meita. Vai tad sevi  tajā vecumā neatceries?

Inga: Es vis pa naktīm neblandījos apkārt.

Alma: Tad tu to darīji pa dienu?

Inga: Ko darīju? (apķerdamas): Fui, Alma, ko tu runā!

Alma: Kas pa fui! Tas tak dabīgi. Kad tad vēl lai mīlējas, ja ne jaunībā.

Inga: Lai mīl ar acīm. Citādi vēl, nedod Dies, tiks pie bērna.

Alma: Vai tad tu viņai nepaskaidroji, kas un kā?

Inga: Pastāstīju, pastāstīju. Bet tiem jaunajiem jau vējš galvā. Aizmirsīs to tableti un viss. Par zēniem vispār nav ko runāt. Tiem tik savs labums prātā.  Ek, par agru, par agru ar to lietu sāk ņemties. Vēl tak visa dzīve priekšā, kur jāskrien.
Alma: Bet viņiem, redz, laika nav gaidīt.

Inga: Tā jau ir. Nez ko grābt, nez ko ķert. Ek, ielej ar man vēl vienu. Izrunājos te, sirds apsāpējās.

Alma (ieliedama un dodama Ingai): Ņem tik iekšā. Šitais palīdz pret visām kaitēm.

Inga (izdzerdama): Ja nu tā būtu.

 Alma: Es tā paklausos un nodomāju –labi gan, ka man nav bērnu.
Inga: Tā vis nesaki. Ir savi kreņķi, bet prieks arī. Īpaši, kad viņi maziņi.
Alma: Bet ātri izaug, tur jau tā lieta. Nē, nē, labi, ka man viņu nav.

Inga: Bet kāpēc nav? Tu negribēji vai kāda slimība?

Alma; Kāda nu slimība. Negribēju.  Divreiz aizmetās, bet izputināju.

Inga: Vai dieniņ, tas jau pret Dieva gribu. Un nežēlīgi.

Alma: Toties tagad man nav citiem jāpiedzied pilnas ausis, ka mans bērns tā un mans bērns šitā. Apnicis klausīties.

Inga: Nu piedod. Bet tu jau pati aizsāki.

Alma(ielej sev un izdzer): Kaut kā ilgi Māra nenāk atpakaļ.

Inga: Nu kamēr ar to puiku izrunājas... Tie jaunie jau spītīgi, vārdi ar knaiblēm jāvelk ārā. 

Alma: Nez, vai ķersimies pie kartupeļiem vai vēl pasēdēsim?

Inga: Drusku vēl atvilksim elpu. Līdz vakaram vēl tālu.

Alma: Es gan gribētu ātrāk tikt mājās. Es jau to seriālu skatos.

Inga: Es gan ne. Tikai kādreiz uzmetu acis. Kura sērija tad tagad iet?

Alma; Divsimt divdesmit astotā. 

Inga: Vai tu traks! Ko tad tik daudz var rādīt.

Alma: Par mīlestību. Par to pašu. Te šis šo piekrāpj, te šī grib atdarīt, te atkal salīgst mieru. Interesanti.

Inga: Un kā tad tev pašai ar to mīlestību?

Alma: Nav tagad neviena. Vecais Jurka tā kā taisās klāt, bet kur tad es ar tik vecu likšos.

Inga: Nu ja. Tu jau mums vēl sprauna un ziedoša.

Alma: Nuka. Un tikpat spraunu n ziedošu man vajag blakus. Bet kur šajā miestā tādu ņemt?

Inga: Caur internetu neesi mēģinājusi? Stāsta, ka daži tā esot varen labi sapazinušies.

Alma: Man jau mājās datora nav. Un bibliotēkā negribas – tur bibliotekāre visiem pār plecu lūr, ko kurš skatās. Sāks vēl runāt.

Inga: Tu atnāc pie manis, kamēr skuķis skolā. Varēsi padarboties, cik tik patīk.

Alma: Paldies, paldies. Bet vai tu zini, kur tur kas jāspiež?
Inga: Nezinu gan, nav bijusi vajadzība. Bet ieraksti guglē iepazīšanās un tev viss atvērsies.

Alma: Tik vienkārši?  Tad gan labi.

Inga: Tikai bildi vajag smuku. Tu saposies kādu reizi, un Madara lai tevi nobildē. Viņai tāds aparāts, no kura bildes uzreiz datorā pārliek.

Alma: Ja? Tad jau gan būs jāaiziet. Nez, kad labāk?

Inga: Kauč rītvakar. Es  to meitēnu pieturēšu pie mājas. Bet pie datora nāc parīt no rīta.

Alma: Paldies, Inga. Tu esi īsts draugs.

Inga: Cilvēkam tak otram cilvēkam jāpalīdz. Tā ja.

Alma: Ja visi būtu tik labi kā tu...

Inga: Beidz nu beidz. Sāksi vēl te pinkšķēt.

Alma (noslaukot acis): Jā, kaut kāds slapjums sakāpa acīs.

Uznāk Māra ar tukšu grozu.
Māra: Par velti izskraidījos. Nez kur atkal aizblandījies.

Inga: Kur tad tik ilgi?

Māra: Pabāzu galvu Apinītī un Bērzā. Domāju, varbūt ieraudzīšu.

Alma: Ko tad tu darītu, ja ieraudzītu?

Māra: Saņemtu aiz ausīm un vilktu laukā.
Alma (smejoties): Nu gan laiki pienākuši! Mātēm dēli no kroga jāvelk mājās. Agrāk tikai tēviņiem pakaļ dzinās.

Māra: Ko nu smejies, bezbērnu ālava tāda! Būtu tev tādas rūpes kā man...

Alma: Tu man te neapsaukājies! Ja pati negribētu, nebūtu tev bērnu. Tagad ciet.

Inga: Meitenes, nestrīdieties nu! Ķeramies klāt tiem kartupeļiem, laiks iet. 

Visas sāk šķirot.

Māra: Bet kas tur bija ar to saimnieces puiku?

Alma: Neviens jau skaidri nestāsta. Esot it kā vienam iebraucējam, kas sadzēries pa ielu gājis, maku atņēmis un zelta pulksteni.

Māra: Un par to šim nekas?

Alma: Nē. Vecie esot visu samaksājuši un atdevuši un puika palaists.

Inga: Nu, nez vai tas būs pēdējais gadījums. Kas vienreiz izmēģinājis roku, tam arī otrreiz gribēsies kur iegrābties.

Alma: Tas tāpat kā ar kāršu spēlmaņiem. Nevar un nevar rimties.

Māra: Ak, nu pārstāj. Nebrien taisni dvēselē. 

Alma: Labi, labi. Paklusēšu.

Inga: Meitenes, bet ja mums būtu daudz naudas? Ko tad mēs darītu?

Māra: Es ar savu puiku aizbrauktu uz Parīzi. Saka – kad Parīzē būts, varot arī mirt. Gribētos redzēt, kas tur tāds ir.

Alma: Es gan uz Holivudu aizlaistu. (smejoties) Kas zina, vēl kino tiktu iekšā.

Māra: Un tu pati, Inga?

Inga: Es gribētu savu mājiņu. Ar dārzu. Es tur sastādītu daudz daudz rožu, Man tā patīk rožu smarža...

Alma; Jā. Pasapņojām. Pagrabā pie netīru kartupeļu čupas sēžot.

Inga: Kādreiz jau vajag pasapņot. Citādi tā dzīve pārlieku pelēka. 

Alma: Meitenes, bet vai jūs zināt, ka mūsu saimniecei jauns štuceris?

Māra: Ei nu ei! Kas tad?

Alma: No pilsētas. Garš, tumšiem matiem. Tāds fifīgs. Ka man tāds gadītos!

Māra: Neskaud nu. Kā tu zini?

Alma: Es viendien aiz gara laika nolūkojos. Uz pilsētu šī nebrauc ar savu mašīnu, brauc ar autobusu. Bet atpakaļ šis šo atved. Bet nepietur vis pie mājas, kur nu, vēl vīrs ieraudzīs, bet kādu gabaliņu pirms bodītes. Un tad nu šī, it kā no bodes nākdama, soļo uz māju.

Inga: Un domā, vīrs neko nezina?

Alma: Laikam jau nē. Tad jau būtu dzirdēts par kādu skandālu. Bet viss pagaidām klusu.

Inga: Tas viss aiz gara laika. Kad nekāda darba nav, tad prāts uz visādām vaļībām.

Alma: Es savu reizi tā iedomāju – varbūt šamējās vīram ko pačukstēt, vai? Sak – pieskati tu labāk savu sievu.

Māra: Vai tev prāts! Ko tu svešās dzīvēs jauksies iekšā. Pati par sevi labāk padomā.
Alma; Nu jau būs, nu jau būs. Internetā meklēšu sev draugu. Inga man palīdzēs.

Māra: Nez vai tā vajadzēja. Cik nav dzirdēts, ka pa to internetu visādi žuļiki saimnieko. Apmāna nabaga sievietes un cauri.

Inga: Bet ko tad lai dara, ja to vīrišķi vajaga? 

Alma: Varbūt varētu braukt uz pilsētu...

Māra: Kā tad. Kāds nu tur stāvēs un tevi gaidīs. Vai tad te neviena paša nevari atrast?

Alma: Es jau Ingai teicu – tikai vecais Jurka man līmējas klāt, cita neviena.

Māra; Zini? Var būt piesakies tai Saimnieks meklē sievu, ja vēl nākamgad rādīs. Tiksi  pie laba vīra un vēl saimniecības.

Alma: Nē. Un ja nu mani izblamē? Negribu tādu kaunu visas Latvijas acu priekšā.

Aiznes izbērt kartupeļus.

Inga (nosauc nopakaļ): Nu tad nekā. Tad paliek tikai tas pats internets.

Almas balss: Klau, sievas, kas tos puvušos kartupeļus te sametis?

Inga un Māra saskatās, bet neko nesaka. Abas turpina cītīgi šķirot.
Alma (ar dažiem puvušiem kartupeļiem rokās): Klau, šitā neiet. Ja saimniece pamanīs, neko mums nemaksās un vēl patrieks. Kura šitos iemeta? (klusums) Es prasu, kura?
Inga: Es nē. Es rūpīgi skatos.

Māra (negribīgi): Nu... varbūt es. Es labi neredzu.

Alma: Kāpēc tad tu neliec brilles?!

Māra (aizsvilusies): Par kādu naudu tad lai es eju pie acu ārsta un brilles pērku?! Es prasu – par kādu?

Inga: Vai tad pagasts neko nevar palīdzēt?

Māra: Nē. Saka – pati vēl jauna, dēls liels, ejiet un strādājiet. Bet kur?!

Inga: Jā, ir jau tā – kur. Katrs pie sava darba turas. Ne jau velti tavs  vecais uz Angliju aizlaidās.
Māra: Ak, kaut es zinātu, ka uz Angliju. Kopš tā brīža, kad atvadījās, ne ziņas, ne miņas.

Alma: Tu, Māra, ar tiem kartupeļiem uzmanīgāk. Vispirms aptausti, pirms met pie labajiem. Ak tad šis ne reizi nav atrakstījis?

Māra: Nē. Kā zuda, tā pazuda. Nezinu, vai dzīvs vai miris. Un, ja dzīvs, tad kur viņš ir.

Inga: Jā, tas ir traki, ja neko nezini.

Māra: Un tā solījās – es strādāšu kā zvērs, katru mēnesi jums sūtīšu naudu... tā Dievs pieņēma. 

Inga: Bet viņš tak neaizbrauca viens. Varbūt draugi ko zina.

Māra: Nē. Es sievām prasīju. Neviens neko nezinot. Pa ceļam esot izšķīrušies.

Alma; Bet no kā viņš naudu dabūja ceļam? Tas ar neko nezina?

Māra: Tas tik zina parādu no manis piedzīt. Tāpēc jau māja izpārdota tukša. Ne televizoru vairs paskatīties, nekā. Tikai vecais radio pļerkst dienu un nakti. Bet, ja nu elektrību atslēgs, tad nebūs arī tā. 

Inga: Vai nu tā darīs, ka slēgs nost. Cilvēki vien visi esam.
Māra: Kas to lai zina... Maksāts jau nav ilgi. Visu laiku gaidīju, ka vīrs ko neko atsūtīs. Bet nekā.

Inga: Jā, grūti laiki... ko tur teikt.

Alma (atkal atgriezdamās no apcirkņa ar tukšu grozu): Nu, sievas, sarauj, sarauj1 Žiglāk, žiglāk! Man uz seriālu jāpaspēj. Tik tu, Māra, tos puvekļus...

Māra: Nē, nē. Es tagad katru kartupeli aptaustu.

Alma: Tas labi. Inga, kur tad tavs vīrišķis? Ar uz Angliju aizlaidies? Sen nav redzēts.

Inga: Es šo izdzinu. Tagad kaut kur pa kaimiņpagastu klimstot. Kādam tur malku skaldot.

Alma: Par ko tad tā? Par ko tad izdzini?

Inga: Cik tad var mani par muļķi turēt! Cilvēki jau acīs smējās. Meitu ģēģeris,, lūk, kas viņš ir!

Alma: Ei nu ei!

Inga: Neizliecies nu. Runā, ka pie tevis arī esot piestaigājis.

Alma (sašutusi): Tas nu gan ir klaji melots! Es tavam vīram pirksta neesmu piedūrusi.

Inga: Bet viņš tev? Viņdien apskatīju viņa žaketi – visa priekša taisni tādiem matiem kā tev. 

Alma: Vai man vienīgai tādi mati? Vai kāds pie manas gultas svecīti turējies?

Inga; Ak, neliedzies nu. Cilvēkiem tak ir acis un ausis Tāpēc jau gribu tev to interneta brūtgānu ieštopēt, lai pašu mājās pie svešiem vīriem nelien.

Alma: Fui! Kā tu runā! Kauna nemaz nav!

Inga: Kas man ko kaunēties! Lai kaunas tas, kas to pelnījis.

Māra: Meitenes, meitenes! Metiet nu mieru. Alma, tā strīdoties, tu uz savu seriālu nepaspēsi.

Alma (paskatījusies pulkstenī): Taisnība gan, laika maz. Saraujam. Bet par to tavu vīru es tev pieminēšu.
Inga: Piemini vai nepiemini, kas ta man. Nu jau no mājas ārā un miers.

Māra: Meitenes, nu kāpēc mums tā neiet ar vīriešiem? Esam noburtas, vai?

Inga: Kas zina. Varbūt kāds arī ir uzlicis ļaunu aci.

Māra: Vai no tā var tikt vaļā?

Inga: Var. Jāatbur pretī. Tikai jāatrod īstais zintnieks.

Alma: Es vienu tantiņu ziņu. Daudzi pie viņas gājuši. It kā palīdzot.

Inga: Nē, nē, tantiņas te nepalīdzēs. Jābrauc uz pilsētu. Tur esot viens kungs, kurš visu zinot un visu varot pateikt.

Māra: Diez, cik tad viņš ņem? Es jau nu ļoti gribētu zināt, kas ar to manu vīrišķi noticis.
Inga: Ko nezinu, to nezinu. Bet dikti dārgi jau nevarētu būt, a tik daudzi pie viņa iet.

Māra: Ak, ja dabūtu drusku  naudas! Citādi sirds tik nemierīga – varbūt jau sen guļ aprakts kaut kur mežā.

Alma: Vai citam sievišķim pie sāniem.

Inga: Tu gan esi ļauna, Alma!

Alma: A ko? Cik nav dzirdēts, ka vīrs sakās braukt peļņā, bet aizbrauc vien gabaliņu tālāk pie savas dāmas. Vīriešiem nekad nevar ticēt.

Māra: Manējais gan tāds nav.

Alma: A kā tu zini? Apnika te nabadzībā mocīties, atrada sev kādu bagātāku un prom bija.

Māra (sākdama raudāt): Nē, nē, tas  nevar būt.

Inga (mierinādama): Neraudi nu. Skaidrs, ka nevar būt. Alma tik tāpat vien runā. Viņai asa mēle.

Māra: Bet ja nu viņai taisnība? Ja nu patiesi mēs esam pamesti? Pat tagad nezinu, kas labāk – dzīvs viņš vai miris.
Inga: Neslauki nu asaras ar roku, netīras taču. Še, ņem kabatas lakatiņu.

Māra: Paldies. Izmazgāšu un atdošu.

Alma piepeši met kartupeli pagraba stūrī.
Inga: Kas tad nu? Ko mētājies? Tā kāda jauna spēle?

Alma: Tur bija žurka.

Māra (izbailēs): Žurka?! Vai manu dieniņ! Man no žurkām n pelēm ir ļoti bail.

Alma; Jāpasaka saimniecei. Ja te ir žurkas, tad visus kartupeļus sagrauzīs.

Inga: Bet ko tad ar tām žurkām var iesākt?

Alma: Inde jāliek.

Māra: Bet ja nu kāds dzīvnieks tiek klāt? Mans kaķītis tā aizgāja. Bija mājās peles parādījušās, saliku žurku indi, un laikam bija saēdies. Nomira. Žēl. 
Alma: Nez vai nu te pagrabā kāds dzīvnieks tiks iekšā. Un ja tiks, neko darīt – lai no kaut kā tiktu vaļā, kaut kas ir jāzaudē.

Māra: Vai tev, Alma, ari kāds dzīvnieciņš ir mājās?

Alma: Nē. Nevaru ciest, ja tās spalvas pa visām malām.

Māra: No parastā kaķa jau nemaz tik daudz to spalvu nav. Var satīrīt. Bet ir tik labi, ja mājās ir kāda radībiņa, kas tevi gaida.

Inga: Man kaimiņiene ir Siāmas kaķene, viņai kaķēni atskrējuši. Varu parunāt, lai tev vienu iedod.

Māra: Vai nē. Siāmieti gan nē. Tas jau izvēlīgs uz ēdienu, kur es viņam tos labumus raušu.

Inga: Tā jau gan ir. Ja pašam nav ko mutē likt, ko tad vēl zvēru turēt.

Alma (izvilkdama pudeli): Kas ir, sievas, iemetam pa vienai? Te taisni katrai pa graķītim palicis.

Māra: Nez vai vajadzētu. Saimniece saodīs.

Alma: Ko šī saodīs. Ne jau mums ar viņu jābučojas. (ieliedama)Še, Inga, ņem iekšā. 

Inga: Bet vairāk nav ko uzkost.

Alma: Paosti kartupeli. Tāpat būs labi.

Inga iedzer un noskurinās.

Alma: Nu, Māra, kā ar tevi?

Māra: Es bez uzdzeramā nevaru.

Alma: Ko nu splīnējies! Dzer tāpat. Sliktāk jau nebūs, tikai labāk. Tikai dzer visu uzreiz.

Māra (iedzerdama): Tā kā uguns iekšā ieskrēja.

Alma: Priekš tam jau tas šņabis ir domāts, lai būtu siltāk. (ielej un izdzer) Labs gan.
Māra: Es te vēl par to žurku indi domāju. Stāsta, ka ne tikai dzīvnieki ejot bojā. Dažs labs cilvēks ar esot noindēts.

Inga: Tu par vēsturi runā vai par to Ozoliņu lietu?

Māra: Es par vēsturi neko nezinu, bet par Ozoliņiem šis tas dzirdēts.

Alma: Tu domā – šī šo ar žurku indi? Vai tad lika pie peļu cauruma līst un laizīt, vai?

Inga: Dumā. To indi tak viegli pielikt ēdienam. Un nepaliekot nekādu pēdu, izskatoties, ka slimība. 

Alma: A kā tu zini?

Inga: Dažkārt kādu grāmatu vajag rokās paņemt, tad tu arī zināsi.

Māra: Kas tur bija par to žurku indi un vēsturi? Pastāsti.

Inga: žurku inde satur arsēnu – tā ir sena inde. Cik no skolas atceros, tai Mendeļejeva tabulā ar 33 numuru. Saucot par inžu indi – pašu galveno.

Māra: Vai tad daudz cilvēku ar to noindēti?

Inga: Par tiem gadu tūkstošiem kāds pulciņš būs.  Lukrēcija Bordža, lielā indētāja, esot bijusi arsēna cienītāja. Un pat Napoleons esot ar to noindēts.
Māra: Un nekādas pretindes nav?

Inga: Par to gan nezinu. Bet cilvēks jau nezin, ka žurku indi ieēdis, ja izskatās pēc slimības.

Māra: Jā, traka tā pasaule bijusi un ir. Cits citu galē nost.

Alma: Ko tu bēdā, tev jau nav ko galēt, vīrs pazudis. Bet es vispār pie vīra vēl neesmu tikusi.

Inga: Kāpēc tad agrāk neapprecējies? Gan jau kāds brūtgāns bija, ja...

Alma: Tu domā – tāpēc, ka iekritu? Bija jau bija. Viens pats aizbēga, tiklīdz padzirdēja, ka esmu stāvoklī, otru pati negribēju.

Inga: Par ko tad tā?

Alma; Tāds ņerga izrādījās. Sak, mums pie šā mātes jāejot dzīvot. Viņa esot vecs cilvēks, slima, nevarot viena palikt. Bet es atkal ķēki nevaru ar otru sievieti dalīt! Un visur jauktos iekšā – te tas nav labi, te šitais. Tā arī paliku gan bez vīra, gan bez bērna.

Māra: Ak šitādas tās lietas. Un es atkal domāju...

Alma: Ko tu domāji? Saki, saki!

Māra: Neko, neko.

Alma: Nu saki tak laukā, ko minstinies!

Māra: Es jau neko. Inga zina labāk.

Alma; Jūs atkal par to pašu? Ka es tik pa svešām gultām, ja savu vīrieti nevaru noķert? Par tavu vīru, Inga, jau izrunājām. Nevajag man viņa.

Inga: Labi, labi. Nesāksim nu atkal strīdēties. Katrs dzīvo, kā māk.

Alma: Ko mēs te pa skumjām lietām? Labāk uzdziedam. (dzied) Sen tas bij pie Ventas ziedu laikos, pirmoreiz kad tevi redzēju...

Māra: Kuš nu kuš. Padomās vēl, ka mēs sadzērušās.

Alma: Tad nu gan laiki! It kā dzērumā vien varētu dziedāt. Varbūt šito – Zem ozola kuplajiem zariem Kāds pārītis sēdēja...

Inga: Ak, jaunība. Skaisti ir atcerēties. Es ar tā reiz zem ozola sēdēju. Bet kas tagad sanācis? Nekas. Tikai Madara man palikusi. Un tad kreņķi vien.
Māra: Un man Krišiņš. Un bēdas.

Alma: Bet es viena kā koks. Tikai pati par sevi.

Inga: Nez, kā ir labāk?

Māra: Kas to lai zina. Savu dzīvi jau vairs neizmainīsi.

Inga: Meitenes, bet par ko jūs gribējāt kļūt, kad bijāt maziņas?

Māra (iesmiedamās): Es par šoferi. Pie tam uz lielajām fūrēm. Iedomājos  -- cik tas labi, brauc tik un brauc, un vienmēr jaunas vietas priekšā. Skaisti. Bet nemāku braukt pat ar vieglo mašīņu un tās mašīnas jau arī nav.
Inga: Es gribēju kļūt par polārpētnieku. Nez kur biju salasījusies par Amundsenu. Iedomājieties – tu sēdi suņu kamanās, šie velk, bet visapkārt sniegi, sniegi... Tāds bija mans sapnis.

Alma; Es gan vienmēr emu gribējusi būt par princesi. Dzīvot lielā un skaistā pilī. Un lai daudzas kalpones ķemmē manus skaistos matus. Un ēstu tikai no zelta traukiem.

Inga: Jā, sapņi, sapņi...Tagad sapņoju tik vienu – lai ar meitēnu kas slikts nenotek.

Māra: Un es par dēlu. Lai viņam viss  labi.

Alma: Ko jūs mūžīgi par tiem saviem bērniem? Cik var klausīties. Izaugs tāpat kā visi citi.

Māra: Mātes sirdi jau nenomierināsi. Vienmēr sāpēs.
Alma (paskatījusies atkal pulkstenī): Meitenes, sarauj, sarauj, pavisam maz laika atlicis.

Inga: Te jau vairs nekas nav. To mēs ātri. Bet ja tev kur jāskrien, ej – mēs ar Māru tiksim galā.

Alma: Un palikt bez piecīša? Naudu jau saimniece dod tikai, ja viss padarīts. To nu gan nē.

Inga: Nu tad žigli pie darba, princese.

Alma: Nav ko apsaukāties. Ja jūs tā, vairs neko nestāstīšu.

Inga: Neskaisties nu. Es jau tikai pajokoju.

Alma: Neizdevušies tev tie  joki.

Inga: Kādi nu ir, tādi ir.

Māra: Nez kur mans Krišiņš varētu būt aizklīdis, ja teicās visi dienu būt mājās.

Inga: Gan jau kās drauģelis būs piezvanījis un aizvilinājis.

Māra:  Ne ēdis, nekā. Domāju, aiziešu šovakar mājās, sacepšu kartupeļus, paēdīsim abi krietni.

Inga: Varbūt, kamēr tu tiksi mājās, būs jau atgriezies. Kaut mans skuķis ar būtu mājās. vajadzētu kārtīgi izrunāties.
Māra: Man ar Krišiņu tāpat. Jāizrunājas.

Alma: Atkal jūs par tiem bērniem. Labāk uzdziedam. (Dzied) Še kur līgo priežu meži esmu dārgām saitēm siets...

Inga: Kas tad tev pat tēvzemes mīlestību uznākusi?

Alma: Nekas man uznācis. Man tā mīlestība visu laiku te, iekšā (piesizdama sev pie krūtīm).

Inga: Tad tu vis prom nebrauktu kā dažs labs?

Alma: Nekad. Es gribu nomirt savā gultā un lai mani aprok savā zemē un lai ēd savas zemes tārpiņi.

Māra: Ko nu tu savos gados jau par miršanu runā. Tev tik dzīvot un dzīvot.
Alma: To nekad neviens nevar zināt, kad tā stundiņa pienāks.

Inga: Tas tiesa. Mana mammīte ar aizgāja jauna. Man tik desmit gadiņi bija.

Māra: Ar ko tad nomira?

Inga: Vēzis. Vairs neko nevarēja darīt. 

Māra: Un kas tad ar tevi notika?

Inga: Ar tēvu kopā dzīvojām. Tad viņš apprecējās otrreiz, vairs nekādas dzīves nebija, un es ar izskrēju pie vīra deviņpadsmit gados. Gribēju studēt, bet nesanāca.
Alma: Tu jau tāpat mums gudra.

Inga: Jā, grāmatas man patīk lasīt. Visu bibliotēku jau būšu izlasījusi.

Alma: Es gan uz grāmatām ne. Garlaicīgi. Es tikai žurnālus frizētavā pāršķirstu – Privāto Dzīvi, Kas Jauns... Nu tā.

Inga: Es gan bez grāmatām nevaru. Tur tak cita pasaule atklājas, cita dzīve.

Māra: Ko tad tu visbiežāk lasi?

Inga: Remarku. Džeraldu Darelu.  Remarkam tādas patiesas skumjas un tāda dzīvotgriba tajos varoņos. Ar Darelu atkal var pārsmieties – tik smieklīgi tie dzīvnieciņi uzvedas. Vai ne,Alma?

Alma (nesaklausījusi ironiju): Neko nezinu. Ja tu man par Intaru Rešetinu  paprasītu, visu izstāstītu. Vai par Kiviču.

Māra: Jā, katram savs. Es gan neeju ne uz bibliotēku, ne uz frizētavu.

Inga: Vai tad tu nemaz nelasi?

Māra: Lasu to, kas palicis. Lielu daļu grāmatu pārdevām, kad vīra parādu vajadzēja atdot.

Inga: Un kas tad ir palicis?

Māra: Vilis Lācis. Man ir kopotie raksti, nez kad nopirkti. Neviens negribēja ņemt – sak, Lācis esot tautas nodevējs.

Inga: Tā jau laikam bijis. Pats esot izsūtīšanas papīrus parakstījis. Un krievu laikā dzīvojis lielā bagātībā.                                
Alma: Katrs jau dzīvo, kā māk. Un ķepurojas, kā māk. Mēs jau tos laikus neesam pieredzējušas, ko nu varam nosodīt.
Inga: Tad jau var piedot visu, kas pagātnē bijis. Pat ja nostājas pret sev tuvākiem.

Alma: Bet viņš varbūt savu ģimeni glāba. Un savus bērnus.

Inga: Un citus bērnus tikmēr izsūtīja... Kaut kā pēc laba darba neizklausās.

Māra: Bet grāmatas viņam labas. Tas pats Zvejnieka dēls. Un filma. Ar Pāvulu.

Inga: Jā, rakstīt jau viņš prata. Ar godu dzīvot gan nē.

Alma: Nu gan mums te divas tiesneses atradušās! Ko tik daudz runāt par veciem laikiem. (Aiziet uz apcirkni izbērt grozu)

Māra: Mēs jau nevienu netiesājam, tik tāpat vien mēles pakulstām aiz gara laika. 

Atgriežas Alma: Tā. Apcirknis nu ir pilns. Te ar vairs nekā nav, tikvien kā mums grozus pielasīt. Tos sīkos neņemsim, metīsim pie sapuvušajiem. 
Inga: Ja nu saimniece pamanīs?

Alma: Ko šī pamanīs. Izbērs mēslainē un viss.

Māra (iesmiedamās): Un nākamgada mēslainē augs kartupeļi.

Alma: Muļķe tāda. Viņi tak pa ziemu izsals.

Inga: Nez, kad tad to lauku pārlasīt vajadzēs?

Alma: Teica jau, ka pēc nedēļas.

Māra: Tas labi, ka pēc nedēļas. Man pēc četrām dienām pie Ķezberiem jāaiziet pasaimniekot. Šie uz divām dienām braukšot uz Rīgu pie meitas, tad man govs jāizslauc un cūkas jāpabaro.

Inga: Tāpat par brīvu, aiz labas sirds?

Māra: Nē! Desmit latus solīja un pienu kādus trīs litrus. Tas labi, sen nav piena zupa ēsta.

Inga: Tu tā ierunājies, ka man arī sakārojās. Iešu mājās un uzvārīšu.

Māra: Ar makaroniem?

Inga: Nē, ar rīsiem un rozīnēm. Madarai arī tāda garšo.

Alma: Nu, vai grozi pilni? Jūs pagaidiet tepat. Es aiziešu pie saimnieces, pateikšu, ka beidzām un paņemšu naudu. 

Māra: Labi, labi, mēs pagaidīsim.

Alma aiziet.
Māra: Es tūlīt mājās pārģērbšos, nomazgāšu rokas un prom uz veikalu. Eļļa beigusies un kāda ola jānopērk. Kad sacep kartupeļus ar sīpoliem un vēl ola pa virsu, sanāk brangs paēdiens. Krišam arī tāds iet pie sirds.

Inga: Nu re. Mēs abas jau vakariņas savā prātā esam izdomājušas. Almai jau nevajag, viņai seriāls.

Māra: Esot divsimt un kurā sērija. Kur tur tik daudz var izdomāt?

Inga: Nu visādas blēņas. Te pazūd kādam atmiņa, te kādam uzrodas dvīņu brālis vai māsa, te māte satiek gadiem neredzētu bērnu... kaut kā tā.

Māra: Es gan tādas blēņas neskatītos, kaut ar varētu. Ko tik visu cilvēki neizdomā! Dzīvē jau tā nenotiek.

Inga: Nesaki vis. Dzīvē viss kaut kas var notikt. Tikai mēs ne visu zinām.

Atgriežas Alma, pavisam saīgusi.
Māra: Kur tad nu tik ātri! Vai saimnieci maz satiki?

Alma: Satiku, satiku, tepat pagalmā. Beriet vien tos grozus ārā.

Inga: Kāpēc? Teica taču, ka mēs varēsim ņemt.

Alma: Jā, teica. Bet pusdienlaikā redzējusi, kā viena no mums jau aizstiepj pilnu grozu. Tāpēc apsolīto grozu mēs dabūšot tikai pēc lauka pārlasīšanas. Šitos labos tupeņus lai liekot mierā. Nu, ko stāvat? Berat laukā!

Visas izber savus grozus.

Māra: Bet nauda? To vismaz iedeva?

Alma: Tikai divām. Tai zaglei nepienākoties. (Dod Ingai naudu) Ņem, Inga, tava daļa. Mārai šoreiz jāpaliek tukšā.

Māra: Bet kā tad tā! Tas nav godīgi! Es taču strādāju! Labi, es neņemtu vakarā vairs otru grozu, bet nauda man pienākas!

Alma; Neko nevaru palīdzēt. Nevajadzēja tā darīt.

Māra: Bet Alma, tu pati teici...

Alma: Teicu, teicu! Tev ar viss jāklausa, ko citi saka? Teikšu – lec akā, tu arī lēksi?

Māra: Bet kā tad tā...

Alma: Ejam, Inga, nav te vairāk ko darīt.

Inga: Pagaidi, pagaidi, Alma, tā nevar. (dodama Mārai naudu) Ņem, Māra, manējo. Tev vairāk vajag. Man jau mājās šis tas ēdams vēl ir. Un pēc desmit dienām būs alga.

Māra: Nē... Es tā nevaru...Kā tad tu?

Inga: Ņem, kad tev saka. Un nopērc, ko gribēji. Kā tad tu citādi tās četras dienas līdz Ķezberiem izdzīvosi.
Māra (ar asarām): Paldies, Inga Es tev atdošu pusi kartupeļu...

Inga: Nevajag man tavus kartupeļus. Ēd vien pati. Alma, ko tu gaidi?

Alma: Es? Nu jā... (dodama Mārai naudu). Ņem arī manējo. Nabagiem jau jāpalīdz.

Māra: Es neesmu nabaga!

Alma (spiezdama Mārai naudu saujā): Esi gan, esi. Ko nu liegties.Kas pieņem žēlastības dāvanas, tas ir nabags.  Iesim, Inga, mums uz vienu pusi. Seriāls tūlīt sāksies. ( prom iedama) Jā, tiem nabagiem jau šis tas jāatmet...
Abas aiziet. Inga vēl promejot noskatās uz Māru kā līdzi juzdama. Māra paliek viena sēžot, ar rokām apķērusi tukšo grozu un klusītēm sākdama dziedāt: Sen tas bij pie Ventas ziedu laikos, Pirmo reiz kad tevi redzēju... Satumst.

